Polisie, MRK moet voorval by H/S Jan Viljoen ondersoek | Maroela Media
Die LUR vir onderwys in Gauteng, Panyaza Lesufi, spreek die skare vanuit 'n polisievoertuig buite die Hoërskool Jan Viljoen toe. (Skermgreep: Newzroom Afrika)
'n Uiters gespanne situasie het Maandag vroegoggend buite die Hoërskool Jan Viljoen op Randfontein in Gauteng geheers en 'n groot getal polisielede is ontplooi om die vrede te help bewaar tussen ouers wat daarheen opgeruk het.
Maroela Media het vroeër berig 'n gewelddadige onderonsie het Vrydag glo tussen 'n swart en 'n wit leerder by die skool uitgebreek, 'n voorval wat die LUR van onderwys in Gauteng, Panyaza Lesufi, kort daarna as moontlik rasgedrewe bestempel het.
Lesufi het die skool vanoggend besoek en het, nadat hy met die skool en bestuur vergader het, die skare vanuit 'n Nyala-pantservoertuig van die polisie toegespreek. Volgens hom het die departement reeds 'n verslag van die skool se beheerliggaam, die skoolhoof en die polisie bekom en is die departement oortuig dat "sommige onderwysers en leerders hul rol moet verduidelik".
Volgens die LUR gaan die departement nie self die ondersoek na die voorval behartig nie. Die verslae sal aan die polisie en die Menseregtekommissie (MRK) vir verdere ondersoek oorhandig word. Lesufi het ook 'n beroep gedoen op diegene met inligting oor Vrydag se voorval, om na vore te kom.
Lesufi het 'n beroep op kalmte gedoen en die ouers wat by die skool saamgedrom het, gevra om aan hul kinders te wys dat probleme vreedsaam opgelos kan word.
"Die land behoort aan almal van ons. Ons gaan nie as stiefkinders behandel word nie," sê Lesufi.
Die LUR het ook na die besware van leerders geluister met bewerings van seksuele teistering teen 'n onderwyser wat onder meer gemaak is. Lesufi het onderneem dat 'n span van die departement van maatskaplike ontwikkeling gevra sal word om sommige van die bewerings te help ondersoek.
Hy sal Dinsdag weer met ouers, wat beweer hul kinders word geboelie en beledigende name genoem, by die skool vergader.
Lesufi sê die name van die vermeende oortreders is reeds bekend, hulle is volgens hom formeel aangekla en die saakdossier oor die voorval is na die Nasionale Vervolgingsgesag (NVG) verwys.
"My liewe kinders, ek wil julle verseker dat wat dit ook al verg, hulle dalk ons grootouers suksesvol onderdruk het, dat hulle dalk ons ouers suksesvol onderdruk het, maar dat hulle ons kinders nooit sal onderdruk nie," het Lesufi onder luide toejuiging aan die skare gesê.
Sy toespraak is egter tydelik onderbreek nadat 'n oënskynlike onderonsie onder sommige van die mense uitgebreek het. "Jy kan nie, terwyl ons na julle kommer luister, voor almal 'n bakleiery begin nie. Dit sê heelwat van julle gedrag.
"Jy kan nie kla en dan doen jy presies dieselfde ding as waaroor jy kla nie. As jy nie gedissiplineerd is nie, is die hekke oop en kan julle gaan."
Die oproer het vanoggend wyer as net die hoërskool uitgekring, met buitebande wat in die strate om die skool aan die brand gesteek is. Sommige winkels het ook hul deure gesluit terwyl mense in die strate gemaal het.
Die polisie het skokgranate en 'n waterkanon gebruik om oproeriges uiteen te jaag.
Die hoërskool het vroeër in 'n boodskap op Facebook gesê hy keur die gedrag van die betrokke individue in Vrydag se voorval ten sterkste af en dat die skoolbestuur en beheerliggaam die hele naweek gewerk het om die voorval te ondersoek.
"Ons verseker u dat die skuldige partye gestraf sal word ingevolge die SA Skolewet en die skool se gedragskode."
Die Laerskool Randfontein het ook 'n boodskap gedeel waarin hy sê dat hy vir die skool bid.
'Hardwerkende' raadslid koelbloedig vermoor
Ja want jy ruk alles uit verband. Dit is kinders wat baklei het. Wat sou jy gedoen het indien dit swart teen swart was of wit teen wit?????? ABSOLUUT NET MOOI NIKS NIE!!!!!!!
Hoe kan daai vent sulke opmerkings maak en daarmee wegkom? Hulle ouers en voorouers nogal en hy het sommer uit die staanspoor besluit wie is die skuldige partye. Ook maar lekker bang en kruip in die Nyala weg.
"Die land behoort aan almal van ons. Ons gaan nie as stiefkinders behandel word nie," sê Lesufi. Ditto, ek is ook nie 'n stiefkind nie en die land behoort ook aan my.
Hoekom praat jy dan vanuit 'n Njala polisievoertuig Lesufi? Hoekom stap jy dan nie uit en praat openlik in die openbaar met die mense nie, jy is sekerlik tog nie bang vir jou eie mense nie?
Lesufi jy neem sommer net aan dat die wit leerder skuldig is. Jy tree onprofessioneel op en is jou amp nie waardig nie.